24-10-2011 મુંબઈ આજના ધનતેરશના દિવસે આશિષ અજમેરા નામના શિશુએ સ્વામીશ્રીને પુછ્યું, ‘આજે ધનતેરસ છે તો સાચું ધન કયું?’ સ્વામીશ્રી કહે, ‘ભગવાનને રાખ્યા એ સાચું ધન.’ 24-10-2008 ગોંડલ પત્રવાંચનનું કાર્ય ચાલુ કર્યું. એક મહિલાનો પત્ર હતો. એમાં લખ્યું હતું કે અમે બહેનો ઘરના સાફસફાઈનાં કામો કરીએ ત્યારે અસંખ્ય જંતુઓ કીડી, મચ્છર વગેરે મરતા હોય છે. જો સફાઈ ન કરીએ તો ઘર ગંદું રહે. સફાઈ કરીએ તો આવું પાપ થાય છે, તો શું કરવું ?' સ્વામીશ્રીએ લખાવ્યું કે 'સાફસૂફી કરવામાં જીવજંતુ મરે ખરા, પણ ભજન કરતાં કરતાં કરવું તો એ જીવનું સારું થશે.' 24-10-2007 ગોંડલ અહીંના જજ મૈસુરિયા સાહેબને સ્વામીશ્રી મળ્યા. તેઓ કહે, 'ગઈ સાલ આપે મને ભક્તચિંતામણિ આપી હતી. ત્યારપછી ઘરમાં સુખશાંતિ થઈ ગયા છે.' એ જ રીતે બીજા જજ પરીખ સાહેબ કહે, 'આપે કંઠી પહેરાવી ત્યારથી ખૂબ હિંમત રહે છે. 24-10-2005 દિલ્હી ૮-૧૫ વાગે સ્વામીશ્રીએ આશીર્વાદની સમાપ્તિ કરી. આર. જયરામન્ સાહેબનું નામ બોલતી વખતે સ્વામીશ્રી રામન્ રામન્ એવું જ કાંઈક બોલતા હતા. ચાલુ પ્રવચને ધ્યાન દોરવામાં આવ્યું કે જયરામન્ નામ છે. ત્યારે સ્વામીશ્રીએ હજારો હરિભક્તોની હાજરીમાં પોતાની જાણે ભૂલ સુધારતા હોય એમ 'સોરી' કહીને જયરામન્ શબ્દનો પ્રયોગ કર્યો. સ્વામીશ્રીની આ વિનમ્રતાથી સૌ પ્રભાવિત થઈ ઊઠ્યા. 24-10-2004 નૈરોબી પીયૂષભાઈ પટેલનો અમેરિકાથી ફોન હતો. તેઓ ગાડીમાં જઈ રહ્યા હતા અને સામેથી ગાડીની ટક્કર આવતાં તેઓનાં ધર્મપત્ની ઘટના સ્થળે જ ધામમાં ગયાં હતાં. સ્વામીશ્રીને આ વાત કર્યા પછી તેઓ કહે : 'બાપા ! આપ જ્યારે ન્યૂજર્સી હતા ત્યારે આપે જ કહ્યું હતું કે સંસાર છે એટલે તો દુઃખ આવે જ અને વિઘ્ન વગરની જિંદગી હોતી નથી, પણ જ્ઞાન અને સમજણ હોય તો દુઃખ ન થાય.' સામેથી આવી બળની વાત સાંભળી સ્વામીશ્રી બોલી ઊઠ્યા, 'આ તો બળમાં છે.' તેઓને આશીર્વાદ આપતાં કહે : 'સત્સંગની વાતો સાંભળી હોય એટલે આવા પ્રસંગે બળ અને હિંમત રહે. દીકરો અને દીકરી અત્યારે દવાખાનામાં છે, ભગવાન રક્ષા કરશે. બધું સારું થઈ જાય એની અમે પ્રાર્થના કરીએ છીએ. બધાને કહેજો કે ધીરજ અને બળ રાખે. મહારાજને સંભારજો.' 24-10-2004 નૈરોબી સ્વામીશ્રી લઘુપાણી કરી રૂમમાં આવી રહ્યા હતા. સામે જ પ્રવીણભાઈ (ઓટો)ને જોયા. સ્વામીશ્રીને તેઓ સાથે ખાનગીમાં કંઈક વાત કરવી હતી, પરંતુ રૂમમાં સ્વામીશ્રીનાં શયનદર્શન માટે સંતો અને યુવકો આવીને ઊભા રહ્યા હતા. આ જોઈને સંતોને અને યુવકોને બહાર કાઢવાને બદલે સ્વામીશ્રી પોતે જ બાથરૂમમાં પાછા ગયા અને ત્યાં પ્રવીણભાઈને બોલાવી અને તેમની સાથે વાત કરી.